杨万里
明发康郎山下，亭午过湖入港，小泊棠阴砦。
大江日东流，我坐自向西。
亦复拜新月，不为学蛾眉。
恭惟月生处，下临故园池。
青松一万株，牡丹三千枝。
床下枕北山，檐前漱南溪。
岁岁身不到，夜夜鬼必归。
鬼归谅何益，梦觉心自怡。
鬼梦尚如许，而况真归兮。
前日至邬子，西山出湖湄。
如见乡人面，一笑相娱嬉。
旅情得暂欣，乡愁动长思。
今朝发康郎，一路能相随。
我船趋都昌，回首尚见之。
偶尔转港汉，极目烟水迷。
不得一揖别，悔懊庸可追。